Danmarks score er nu på 88 ud af i alt 100, mens det sidste år var 90. New Zealands score er til sammenligning på 89.

Tilbage i 2014 fik Danmark en score på 92.

Faldet bekymrer Dansk Industri, da det ifølge organisationen viser, at borgerne har mindre tillid til den offentlige sektor. Og det giver panderynker hos virksomhederne.

- Dansk erhvervsliv ved, at udenlandske virksomheder og investorer bider mærke i tallene i korruptionsindekset. Resultaterne indgår i de samlede overvejelser om, hvor det bedste investeringsklima er – på linje med omkostningsniveau, politisk stabilitet og adgang til arbejdskraft.

- Når Danmark over en årrække har oplevet et fald, kan det derfor påvirke vores attraktive position negativt, siger chefkonsulent Christine Jøker Lohmann.

Nu må vi vågne op og tage de vigtige diskussioner, som vi for længe har veget uden om, blandt andet om partistøtte, regler for lobbyisme og åbenhed i forvaltningen. Formand for Transparency International Danmark, Natascha Linn Felix.

I deres analyse af det danske fald er der ifølge dem særligt to trends, som er værd at bide mærke i. Den ene omhandler tilliden til Skat, hvor de seneste års mediesager ifølge dem har bidraget negativt.

Den anden kan indkredses til offentlige indkøb, hvor blandt andet den såkaldte Atea-sag om bestikkelse i forbindelse med offentligt udbud fra Region Sjælland har draget tvivl om det offentliges integritet.

- Danmark skal åbne mere op

Ifølge Transparency International Danmark er det ikke muligt at måle den konkrete effekt på scoren af sager kendt i den danske offentlighed.

Men de henviser til forskellige nationale og internationale undersøgelser og rapporter, der de seneste år har peget på områder, hvor Danmark ikke lever op til en række standarder og internationale forpligtelser.

- Nu må vi vågne op og tage de vigtige diskussioner, som vi for længe har veget uden om, blandt andet om partistøtte, regler for lobbyisme og åbenhed i forvaltningen.

- Vi skal turde tage de principielle diskussioner om, hvordan vi beskytter vores demokrati og sikrer en fortsat stærk og ikke-korrupt offentlig sektor, hvor man ikke kan købe sig til adgang, indflydelse eller fordele, skriver Natascha Linn Felix.

Somalia er det land ud af 180 lande, som er allermest korrupt med en score på ni.